﻿

**ЗАКОН**

**о националној бази података за спречавање и борбу против тероризма**

„Службени гласник РС”, број 59 од 11. јуна 2021.

I. УВОДНЕ ОДРЕДБЕ

**Предмет закона**

Члан 1.

Овим законом уређује се успостављање и садржина јединствене националне базе података за спречавање и борбу против тероризма, приступ, коришћење и заштита података, надзор и контрола над спровођењем закона, као и друга питања од значаја за њено функционисање и развој.

**Значење појмова**

Члан 2.

Појмови, у смислу овог закона, имају следеће значење:

1) *јединствена национална база података за спречавање и борбу против тероризама (у даљем тексту: Национална база)* је платформа која садржи скуп података као део већ ускладиштених података у постојећим базама надлежних органа, омогућава приступ тим подацима и контролисану и безбедну размену података између ових органа;

2) *податак је* свака информација, сазнање или обавештење који су настали у раду или у вези са радом надлежних органа, садржани у одређеном документу и који се односе или су у вези са пословима спречавања и борбе против тероризма, а посебно подаци и обавештења који се односе на дела тероризма, дела повезана са терористичком организацијом и дела повезана са терористичким активностима, без обзира на начин сазнавања и облик у коме су изражени;

3) *надлежни орган* је државни орган и орган државне управе у чијој надлежности су послови спречавања и борбе против тероризма, а посебно: министарство надлежно за унутрашње послове, министарство надлежно за спољне послове, Безбедносно-информативна агенција, Војнобезбедносна агенција и Војнообавештајна агенција министарства надлежног за послове одбране, Управа за спречавање прања новца министарства надлежног за послове финансија, Републичко јавно тужилаштво, Тужилаштво за организовани криминал, као и други државни органи и службе ако је приступ Националној бази неопходан у циљу извршавања законом уређених послова у области спречавања и борбе против тероризма;

4) *индексирано лице* је физичко лице, правно лице, као и група или организација, регистрована или нерегистрована, које је означено и стављено на међународну или националну листу терориста, терористичких организација или финансијера тероризма, као и оно које је евидентирано у постојећим евиденцијама надлежних органа због постојања информација, сазнања или обавештења наведених у тачки 2) овог члана;

5) *тероризам, терориста, терористичка активност и терористичка организација* тумаче се искључиво у складу са одредбама закона Републике Србије у којима су садржане кривичноправне одредбе и релевантним међународним уговорима који се односе на спречавање и борбу против тероризма, потврђеним од стране Републике Србије.

**Циљ и сврха Националне базе**

Члан 3.

Национална база успоставља се у циљу ефикасне размене података и информација између надлежних органа.

Подаци из Националне базе могу се користити у сврху спречавања претње од тероризма, благовременог откривања и документовања терористичке активности и кривичног гоњења.

Подаци из Националне базе могу се обрађивати само на начин да би се постигла сврха обраде за коју су подаци прикупљени.

II. УСПОСТАВЉАЊЕ И САДРЖИНА НАЦИОНАЛНЕ БАЗЕ

**Успостављање Националне базе**

Члан 4.

Надлежни органи успостављају и воде Јединствену националну базу за размену информација у вези са пословима спречавања и борбе против тероризма, која се састоји од основне платформе (хардвер и софтвер) смештене код Безбедносно-информативне агенције (у даљем тексту: Агенција) и појединачних сервиса (линкови и терминали) за приступ основној платформи.

Надлежни органи су у обавези да прикупљене и обрађене податке из члана 2. тачка 4) овог закона унесу у Националну базу.

Новоприкупљене податке надлежни органи редовно уносе у Националну базу одмах по прибављању података, односно ажурирају постојеће податке одмах по сазнању чињенице од значаја за ажурирање.

Агенција администрира Националном базом, укључујући примену мера заштите података, док за тачност података одговара надлежни орган који је унео податке.

На брисање и рокове чувања података из Националне базе примењују се одредбе закона које уређују евиденције и обраду података у обављању послова из делокруга надлежних органа.

**Садржина Националне базе**

Члан 5.

Национална база садржи индексирана лица:

1) са листа означених лица Уједињених нација и других међународних организација у којима је Република Србија члан;

2) са листе означених лица донете у складу са законом који уређује ограничавање располагања имовином у циљу спречавања тероризма;

3) са консолидоване листе успостављене на основу закона који уређује међународне мере ограничавања;

4) из постојећих база надлежних органа успостављених у складу са законом, што укључује лица која су осумњичена, оптужена или осуђена за кривично дело тероризам и са њим повезана кривична дела.

III. ИНДЕКСИРАЊЕ, ПРИСТУП И КОРИШЋЕЊЕ ПОДАТАКА

**Индексирање лица**

Члан 6.

У Националну базу индексирају се и складиште основни подаци о физичким лицима, правним лицима, као и групама или организацијама.

Основни подаци за физичко лице садрже: лично име и презиме и лично име и презиме по рођењу уколико је лице вршило промену личног имена и презимена; надимак и лажно име ако га има; псеудоним; датум, место, општина и држава рођења; име и презиме оца и мајке; ЈМБГ; пол; држављанство; последње и претходно пребивалиште, односно боравиште; број и врста идентификационе исправе, држава и датум издавања; општу напомену у смислу: лице терориста; лице укључено у вршење терористичког акта; лице укључено у активност терористичке групе или лице које на други начин подржава теророризам, као и назив надлежног органа који је индексирао лице.

Основни подаци за правно лице, групу или организацију садрже податке који омогућавају несумњиву идентификацију правног лица, групе или организације, општу напомену из става 2. овог члана и назив надлежног органа који је индексирао лице, групу или организацију.

У случају да надлежни орган у тренутку индексирања лица у Националну базу не располаже свим подацима из ст. 2. и 3. овог члана, у Националну базу уноси податке којима располаже у том тренутку.

Уколико је основ за индексирање лица у Националну базу нека друга међународна или национална листа из члана 5. овог закона, обавезно се уноси податак о тој чињеници.

**Прикривено индексирање лица**

Члан 7.

Када то захтевају посебни разлози заштите тајности података или посебни разлози заштите интереса лица које се индексира, подаци се уносе на начин да други надлежни органи који су овлашћени за приступ подацима ускладиштеним у Националној бази не препознају да је лице на које се упит односи индексирано.

Надлежни орган који је прикривено индексирао лице у Националну базу, по аутоматизму, на основу одговарајућих техничких апликативних решења, обавештава се о упиту другог надлежног органа.

Надлежни орган из става 2. овог члана обавезан је да без одлагања ступи у контакт са надлежним органом који је проследио упит и обавести га о могућности достављања података којима располаже у погледу лица на које се упит односи.

Надлежни орган из става 2. овог члана неће контактирати надлежни орган који је проследио упит ако очигледно претеже потреба заштите тајности података, односно заштита интереса лица на које се подаци односе над интересом приступа тим подацима.

Одлуку о прикривеном индексирању лица у Националној бази, као и одлуку о необавештавању из става 4. овог члана доноси руководилац надлежног органа или друго лице тог органа које овласти руководилац.

**Достављање проширених података**

Члан 8.

У случају одговарајућег резултата претраге података у Националној бази, надлежни орган који је проследио упит може од надлежног органа који је индексирао лице захтевати достављање проширених података, ако је то неопходно за обављање конкретног посла из његове надлежности.

Захтев из става 1. овог члана мора бити одобрен од стране руководиоца надлежног органа или другог лица тог органа овлашћеног од стране руководиоца и образложен, са јасно наведеном сврхом и напоменом о хитности.

Руководилац или друго лице које овласти руководилац надлежног органа који је индексирао лице одлучује о захтеву из става 1. овог члана и обавештава надлежни орган који је затражио достављање проширених података.

Надлежни орган коме је упућен захтев за достављање проширених података може одбити захтев или ограничити сврху употребе података које доставља, ако се подаци односе на посао који је у току или из разлога заштите запослених и извора података, под условом да се тиме не угрожавају животи или здравље трећих лица.

**Приступ подацима**

Члан 9.

Приступ подацима садржаним у Националној бази има ограничен број овлашћених лица надлежних органа, ако су подаци неопходни за обављање послова из делокруга његовог рада и која поседују сертификат за приступ тајним подацима одговарајућег степена тајности.

**Коришћење података**

Члан 10.

Надлежни органи користе податке из Националне базе у циљу провере да ли се резултат претраге подудара са одређеним лицем или одређеном информацијом у вези са обављањем послова на спречавању и борби против тероризма, без додатних ограничења или накнадних одобрења.

Коришћење података у сврху супротно ставу 1. овог члана дозвољено је само уколико је то неопходно за откривање и истрагу тешког кривичног дела или ако је то у интересу очувања живота и здравља људи или имовине велике вредности, под условом да надлежни орган који је индексирао податке у Националну базу одобри њихово коришћење.

IV. ЗАШТИТА ПОДАТАКА

**Општа одредба**

Члан 11.

Подаци садржани у Националној бази чувају се у електронској форми и штите у складу са одредбама закона који уређује заштиту тајних података, закона који уређује заштиту података о личности и закона који уређује информациону безбедност.

Чување података у Националној бази врши се применом одговарајућих логичких, физичких и техничких мера заштите.

За приступ Националној бази и размену података међу надлежним органима користи се заштићена електронска комуникациона мрежа, која испуњава услове прописане законом за размену и достављање тајних података путем информационо-комуникационих система.

**Одговорност надлежних органа**

Члан 12.

Надлежни органи су у обавези да предузму одговарајуће мере заштите података садржаних у Националној бази, које ће осигурати поверљивост, целовитост, доступност, аутентичност, веродостојност и могућност да се утврде и докажу радње које су предузете у вези са тим подацима.

Надлежни орган који је унео податке у Националну базу одговоран је за законитост прикупљања, тачност и актуелност података.

Орган из става 2. овог члана искључиво је овлашћен да мења податке, онемогући коришћење података или да их избрише из Националне базе.

Надлежни орган који је проследио упит одговоран је за приступ подацима.

Уколико надлежни орган сумња у тачност података, унетих од другог надлежног органа, у обавези је да га о томе одмах обавести. Орган који је унео податке испитује ове наводе и у зависности од резултата испитивања у најкраћем року исправља податке.

**Обавезе администратора**

Члан 13.

У циљу контроле заштите података Агенција је у обавези да успостави одговарајућу евиденцију у коју се приликом сваког приступа Националној бази уносе подаци о: времену приступа, предмету приступа и овлашћеном лицу надлежног органа које је извршило приступ.

Агенција обезбеђује да су унети подаци у складу са прописима меморисани, односно ако то није случај, затражиће од органа који је извршио унос да изврши исправку.

Листу лица за приступ подацима у Националној бази надлежни органи ће доставити Агенцији, у циљу додељивања приступних права.

Подаци из ст. 1. и 3. овог члана могу се користити само у сврху контроле заштите података из Националне базе.

Техничке и организационе мере заштите података садржаних у Националној бази ближе се прописују актом Агенције.

V. НАДЗОР И КОНТРОЛА

Члан 14.

Надзор над спровођењем овог закона врши министарство надлежно за послове правосуђа.

Надзор над обрадом података о личности врши Повереник за информације од јавног значаја и заштиту података о личности, у складу са одредбама закона који уређује заштиту података о личности.

Контролу примене мера информационе безбедности врше надлежни органи у складу са одредбама закона који уређује информациону безбедност.

VI. ПРЕЛАЗНЕ И ЗАВРШНЕ ОДРЕДБЕ

**Рок за успостављање Националне базе**

Члан 15.

Национална база ће се успоставити у року од једне године од дана ступања на снагу овог закона.

Надлежни државни органи су у обавези да индексиране податке из члана 5. овог закона унесу у Националну базу у року од годину дана од дана њеног успостављања.

Акт из члана 13. став 5. овог закона Агенција ће донети у року од три месеца од дана ступања на снагу овог закона.

**Ступање на снагу**

Члан 16.

Овај закон ступа на снагу осмог дана од дана објављивања у „Службеном гласнику Републике Србије”.